Ego Hugo, Dei gratia Senonensis archiepiscopus, notum omnibus esse volo, et presentibus et futuris, quum contentio erat inter ecclesiam de Pomereto et presbiterum de Vertilliaco, et Joscelinum, militem, super decimatione de labore sanctimonialium in bosco Raaldi, et talis, Domino miserante, inde compositio facta est ante nos: divisum itaque fuit et concessum quod predictus miles vel heredes sui, reddent annuatim presbitero messionem suam; et ultra nec presbiter, nec predictus miles, aut heredes sui, aliquid poterunt reclamare in decima dominarum. Insuper, predictus miles concessit et donavit in perpetuum, eidem ecclesie de Pomereto, in elemosina, pasturas de tota terra sua, tam in bosco quam in plano, ad omnia animalia, preter glandem; ita scilicet, nisi fuerit tanta abundantia quod dari possit ad pasnagium. Hoc laudaverunt Guillelmus, frater ejusdem Joscelini, et uxor ejus, Agnes, et mater illius Avelina, cognomine Clara. Laudavit scilicet Ansellus de Triangulo, de cujus feodo erat. Hujus rei testes sunt: Stephanus, abbas Sancti-Remigii, et Guillelmus, abbas Sancti-Johannis; Guillelmus, prepositus; Teo, cellerarius; Bernardus, presbiter de Gisi; Stephanus, capellanus de Paraclito; frater Teo de Cheveroia. Ut autem hoc ratum esset, sigilli nostri auctoritate fecimus roborari. Datum per manum Fromundi, notarii et capellani nostri.